khistorydata/jeongjo-sjw-relations huggingface dataset:
정조 6년
扶安縣監鄭益祚疏曰。伏以臣以無似賤品。猥蒙洪造。前後踐歷。罔非踰分。出入臺省。亦有年所。而曾未能出一言論一事。以副我聖上虛襟之至意。間或進陳腐之語。而亦未免膚殘俚拙。終無一半分裨益。居常愧懼。自甘退休矣。聖上不知臣不肖。又畀之以字牧之任。臣竊自以爲人臣報效之道。惟當隨處盡分爾。言議激仰。旣非其能。則受任分憂。殫誠竭力。庶爲涓埃之報。故臣赴任以後。未敢一日寧處。殆乎寢食之俱忘。而才不適用。治不從心。習俗狡惡。而無以孚化。弊瘼蝟集。而無以釐革。則其爲惕然爲懼。又非前日之比也。迺者。我聖上特下求言之敎。辭旨懇惻。告戒丁寧。有足以貫金石而感䐁魚。臣雖至愚。亦嘗備數於侍從之列。苟有所知。豈敢自阻於仁覆之下哉。竊附執藝之義。敢效應旨之忱。蓋扶安之爲縣。濱於大海。其民則狡而多詐。其吏則悍而不率。習與成俗。素稱難化之地。而加以浦邊生理。不知務農。只事漁採。故四方破落戶。無依着之徒。咸華於斯。朝來暮去。聚散無常。而其計活之貧窮。村里之蕭條。在在皆然。許多可言之事。不一其端。而臣猥屑煩瑣。不敢毛擧。姑就其目下切悶之事。敢此仰徹焉。本縣田結。自夫改量以後。成川浦落覆沙之處。間多有之。而旣未蒙頉。則任事之輩。無處充數。虛作結卜。率多白徵之患。每當田政。呼冤沓至。當年分俵之災。盡歸於此等處。故民未蒙實惠。若令道臣。査櫛許頉。則其爲民惠。誠莫大矣。本縣古有竹田甚茂密。其材可合括羽。故有箭竹分定之數。備局納十浮。訓局納十浮。兵營納二十二浮。水營納一百五十浮。鎭營納七十浮。著爲定式。而所謂竹箭。枯損已久。多費物力。艱辛刈取。則率多不合堪用。而數又不足。東乞而西貿。民間之爲弊。固已不些。而上納之際。點退操縱。亦多其弊。元數初旣不多。則在上司無甚關緊。而在下邑爲無窮之弊。若蒙蠲除。則亦可謂一分紵民力之道矣。抑臣又有愚見之一得。敢此尾陳焉。格浦之鎭。處在本縣。地乃三南海路咽喉。而爲沁府捍衛之所也。在昔仁廟朝。特設檢營。且建行宮。峙穀藏船。寔出於長慮遠圖。而設施規模。頤有意見。中間變更未知緣何委折。而今則只有別將一人。疎虞疲單。殆無鎭防樣子。蓋其地勢。環邊山而臨大海。古群山蝟島。雙峙於大洋渺茫之間。秉風掛帆於兩島。則未過三四日。可泊燕尾之岸。而格浦與兩島。相爲犄角。則其爲海山關防。不待智者而可明矣。論其形勢。係是水陸要衝。而實爲天作之地也。本鎭戰艦。今無所存。而只有能櫓射砲等名色。長臥其家。軍器什物。束之高閣。而元無習閱之時。徒爲文具之歸。此所以前後道臣之疏請。欲復舊制者也。今以四鎭。復屬檢營。而倣庚辰遺制。檢營中軍兼僉使。留鎭格浦。則水卒無涉險之憂。而地利得固圍之術矣。臣以一介書生。遽論戒政。極知其僭妄。而適忝職守。歷見形便。謹此仰浼。伏願聖明。勿以人廢言。下詢廟堂而裁處焉。臣無任祈懇屛營之至。答曰。省疏具悉。疏辭。令各該司曹稟處。
정조 6년
壬寅正月二十三日午時。上御觀物軒。左承旨入侍時。左承旨李在學。記事官趙興鎭。兼春秋曺喜有金鳳顯。以次進伏訖。上曰。昨夜政院擧行。誠甚駭然。三水府使。以口傳擧行之意。更鼓始下時分付矣。終不擬入。今朝始呈。吏議上疏陞品擬望。雖無前例。旣有特敎。則事當卽地擧行。而連爲催促。望筒則不入。上疏捧入。豈有如許事體乎。不可尋常處之。仍命書傳敎曰。係是民事之故。雖値夜深。望單。令銓堂在闕中者擧行。仍以三司陞品之人。通擬之意。書出傳敎。此無異於承傳。自前勿論初任陞資。如有特敎。則亞三堂之替行。已行之例。不一而足。設或無是例。曉鍾時捧疏。此設院後。所未有之事也。不特此也。自上姑不入睡。待望筒之入來。而承宣則睡不省事。昨夜內擧行之事。今朝始乃入稟。此亦羞恥之一端。當該承旨。不可遞差而止。罷職不敍。又命書傳敎曰。次對明日來會。又命書傳敎曰。吏曹參議前望單子。入之。命退。承史以次退出。
정조 6년
壬寅正月二十三日午時。上御誠正閣。試官守令。同爲入侍時。檢校二直提學徐浩修。檢校直閣徐鼎修。右承旨趙時偉。假注書趙衍德。記事官曺喜有。記注官金鳳顯。三水府使沈念祖。以次進伏訖。上曰。閣臣不必問七事。只讀宣諭。可也。時偉讀傳宣諭別諭訖。上曰。本邑民事。亦屬可悶。爾其下往。惕念善爲也。仍命退。念祖承命而退。上曰。一直提學。比諸該房承旨。實有輕重之分。銓官則罷漏前呈疏。而承旨則開東後循例捧入。今此銓官之補外。便同竄配之行。承旨之勘罪。只止罷職不敍之典。固可謂先後倒置矣。時偉曰。事在該房。而矇然捧疏。臣亦有不能照察之罪矣。上曰。旣以當日開政命下。則政院固當催促差出。而不此之爲。反以捧納辭疏。而亦在翌朝者是何也。時偉曰。銓官以不當擧行之意。屢次往復。乃至深夜。而呈疏仍在曉鍾。故不得入啓。以至翌朝而始納矣。上曰。一直提學。親年已踰七十云。情理雖曰可矜。而旣有違法。那免勘罪乎。浩修曰。論其情勢。誠如聖敎矣。上曰。講試官今將考券。而何以爲入來。時偉曰。司謁以閣臣試官入侍傳命。故今此入來矣。上曰。以閣臣中試官入來下敎矣。時偉曰。司謁崔昌福。莫重傳命。有做錯之擧。事極駭然。本院請推之外。無他可施之罰。何以爲之乎。上曰。推考。可也。出擧條上曰。卿旣已入來。考劵。可也。浩修曰。旣非製述試官。則有難考劵。待檢校直閣入來。以爲命考宜矣。上曰。然矣。待製述試官入來。自本閣考劵以入。可也。命退。諸臣以次退出。
정조 6년
行都承旨嚴璹藥院直。左承旨李在學坐直。右承旨趙時偉坐直。左副承旨申應顯坐。右副承旨李世奭坐。同副承旨黃昇源坐。注書趙興鎭仕直李祖承病。假注書趙衍德藥院直。事變假注書李顯道仕。
정조 6년
傳于李在學曰。向來遭罹之後。慰藉備至。昭晣無餘。而近日賓對。連以在外懸頉。事體所在。誠極寒心。備局堂上趙㻐。從重推考。
정조 6년
傳于李在學曰。未下直守令。使之書爲辭朝。而昨聞尙有未辭朝之人云。該曹擧行。極爲寒心。何無一言促飭乎。如不出膺。亦何不草記請罪乎。此亦國綱所在。銓曹行公堂上推考。
정조 6년
傳于李在學曰。知義禁前望單子。入之。
정조 6년
知義禁前望單子。入之。趙㻐落點。
정조 6년
傳于李在學曰。日昨因疏本。辭敎何等截嚴。則已經屢日。迄無來避之擧。其爲貽羞臺閣大矣。掌令安鼎大。從重推考。
정조 6년
趙時偉啓曰。玉堂上下番俱空。已至多日。事甚未安。未差之代。政官牌招開政差出。待下批牌招入直。何如。傳曰。允。
정조 6년
有政。吏批。判書金鍾秀在外。未肅拜。參判金文淳進。參議鄭志儉在外未肅拜。左承旨李在學進。吏批啓曰。判書金鍾秀在外未肅拜。參議鄭知儉在外未肅拜。小臣獨政未安。何以爲之。敢稟。傳曰。仍爲之。以李敬玉爲大司諫。徐有成爲校理。權以綱爲副校理。朴天行金履正爲副修撰。李命植爲判義禁。李𡊠爲同義禁。尹東晩爲司僕正。洪秉聖爲三水府使。沈鏔爲輸城察訪。朴天行爲南學敎授。甕津府使單李潤禧。
정조 6년
趙時偉啓曰。新除授三水府使洪秉聖。時無加資之命。何以爲之。敢稟。傳曰。加資。
정조 6년
兵批。判書鄭好仁進。參判李𡊠病。參議沈有鎭病。參知柳誼入直進。右承旨趙時偉進。兵批啓曰。全羅右水使。今當差出。而擬望之人乏少。他道防御使。竝擬。何如。傳曰。允。以申㬚爲內禁將。沈鑏爲都摠都事。尹得逵爲全羅右水使。申大億爲平安中軍。副司直趙鼎鎭趙尙鎭。
정조 6년
傳于李世奭曰。時囚滯讞可悶。新除授判義禁李命植。知義禁趙㻐。同義禁李𡊠。竝牌招察任。
정조 6년
傳于李在學曰。吉州牧使升遷之代。今日政差出。
정조 6년
傳于李在學曰。吉州牧使。今日政。旣令差出。待下批當日肅謝。仍令一兩日內辭朝事。分付。
정조 6년
再政。吏批啓曰。吉州牧使。今當差出。而擬望之人乏少。未準朔禁軍將。竝擬。何如。傳曰。允。以方處坤爲軍器主簿。卞至健爲吉州牧使。
정조 6년
趙時偉。以成均館官員。以同知館事大司成意啓曰。臣等依聖敎。馳詣本館。招致典僕等。詢問弊瘼。則以爲其一。加設縣房事也。本館典僕等。生齒漸繁。身役愈重。以二十一懸房之利。無以資生之際。適有景慕宮洞口近地暮入人家。移設旅店之令。若於此處。加設一懸房。許令典僕輩資業。則人家自當漸聚。生利亦可有賴云。許多典僕之支保。無過於此。一座懸房之加設。別無所關。況當募入之時。亦爲樂赴之道。可謂一擧而兩得。特爲許施。恐合事宜。其二。飭禁宮屬事也。各宮奴屬之作弊懸房。近尤益甚。或廉價而厚取。或外上而不報。逐日如此。失利不些。實爲典僕輩難支之弊云。朝家之飭禁此屬。何等截嚴。而不少懲戢。如是侵漁者。極爲痛駭。分付內司。以爲各別禁斷之地。何如。傳曰。加設懸房事。可謂公私兩便。況移此設彼云爾。則尤無難處之端。依施。大司成以此知悉。進詣泮宮。招致泮人。使之斯速募入之事曉諭。泮人之出去閭里者。亦竝招致。諭以利害。亦令從近搬移。飭禁宮屬事。宮屬之罪。可勝言哉。受出厚直於宮房。勒給廉價懸房者。究厥所爲。萬萬痛駭。四宮之中。何宮爲最甚與否査問。泮人處與募入人家。設置懸房形止。草記。可也。
정조 6년
趙時偉。以弘文館言啓曰。新除授副校理權以綱。時在京畿楊根地。副修撰金履正。時在高陽地。經筵入番事緊。請竝斯速乘馹上來事下諭。傳曰。依啓。
정조 6년
李世奭。以吏曹言啓曰。今此先農壇祭壇上執禮。前掌令鄭德弼塡差。而時無職名。令該曹口傳付軍職。何如。傳曰。允。
정조 6년
趙時偉。以吏曹言啓曰。新除授成川府使李顯永。旣已下直之後。謂有身病。屢度呈狀。無意赴任。事體所在。誠極未安。當此民事方殷之時。邑務曠廢。尤屬可悶。罷黜。何如。傳曰。傳敎之下。不卽辭朝委折。不可不一問後勘處。令該府拿問處之。
정조 6년
又以備邊司言啓曰。全羅前兵使李東曄。軍兵弊瘼狀啓。忠順等衛兒番收布釐革事草記。傳曰允。防番之式排番之規。竝與收布名數應役元額。令該府該曹。一一溯考曹在府上謄錄。速卽報來。自本司詳査設施委折草記。更待批下。從長釐正可也事。命下矣。卽以批旨內辭意。捧甘於兵曹及忠勳府。使之報來。則兵曹所報內以爲忠順衛出身子壻弟姪孫。忠贊衛原從功臣直派。限曾孫。忠壯衛戰亡人子孫。限曾孫。此三名色。通稱有廳。每朔六十三名式。分直各處。其餘則收布。壯一疋兒半疋。而弱名色只捧都目而已矣。乙亥年間。以鄕居人之往來有弊。一倂停番。收布以京居有蔭子孫中三十人。每朔二疋式給代防番。其外餘布。需用於各司及本曹上下。收布實數。則以其有逃老故弱及在喪雜頉。略有出入。而辛丑條所捧。壯二千九百五十四名。兒四百六十名。合布爲六十三同三十五疋。當初設施委折。文獻不備。萬無考出之道云。忠勳府所報內以爲忠翊府自國初設立。原從功臣長派子孫。口傳立番於本府。其後與忠勳府。合而復分。分而復合。逮至癸亥。靖社錄勳後。本府立番人。毋論京外。特命輪直禁中矣。鄕居人則以其往來有弊自願納布。仍成防番之規。京居有蔭子孫中十五人。每朔二疋式。給代防番。其外餘布。需用於府中各項上下。所捧實數除雜頉。壯一千八百八十一名。兒四百五十七名。合布爲四十二同九疋。而設施年條。無以考出云。蓋此四衛之創設。不知的在何時。而今以兩處所報。參互經國大典文獻備考。則國初已有此等名色。而其時則特以朝家優待之意。收錄有蔭人及子若孫與別侍衛族親衛忠義衛破敵衛壯勇衛甲士正兵等。分屬五衛。入衛則付遞兒。停番則納防布。而方其良丁納布二疋之時。黃口禁令不嚴之日。所徵則差歇。他役可畏。故壯旣樂赴。兒亦願錄。及夫減疋之後。壯之所徵。反與他軍伍一般。兒之所納。卽是他軍伍所無。且忠順衛三父子外勿定。昭載續典。忠贊忠壯衛之限曾孫。忠翊衛限五代。亦在節目。而今則計口而盡充。雲仍而竝定。壯而不足。竝及兒屬。其所稱冤。勢所必至。設施本意。恐不如此。取考兵曹勳府上下成冊。則三十名十五名給代立番外。各項上下。初不關於防番。事之無謂。亦莫甚焉。而惟其流來已久。便成規例。有不可遽議變通。壯丁收布。兵曹之五十九同零。勳府之三十七同零。依前仍置。以爲需用之資。至於兒番收布。各四同零。兵曹則就其不緊名色中。量宜除減。而除減不得者。往復廟堂。從長區處。勳府則乃是府中所用。不必上煩朝家指揮。自本府參酌存減之意。竝爲分付。何如。傳曰。允。朝者賓筵。旣已提問。如是變通。實合事宜。自本司措辭。行會七道。此後俾各依此擧行。萬一有惠未下究。收布如前之弊。該道監兵使及該邑守令。不可無罪。一體嚴飭。可也。
정조 6년
又以左右捕廳言啓曰。因刑曹草記。摠戎廳還上逋欠逃躱罪人李命厚柳之厚李癸敦朴德春等四人。令左右捕廳及該廳。一兩日內捉納。準本律加一等。勘斷事。命下矣。已上四人內。朴德春爲先捉得於楊州也。故移送秋曹之意。敢啓。傳曰。奚特一兩日而已。今至幾日。此等不難捕之類。成命之下。尙不捕納。卿等名以捕將。不謹擧行如此。脫有大於此罪之賊。譏詗一節。將不敢生意乎。紀綱所在。萬萬寒心。卿等。爲先推考。出使校卒。待用棍時。嚴棍懲勵。更定三日之限。如不捉得。先自卿等。難免決棍之典。依此知悉。惕念。可也。
정조 6년
以左右捕廳啓目。傳于李在學曰。公家文書。自有體段。雖係密旨擧行之事。事旣究竟之後。文案中片言隻字。不可刪去。況判下文字乎。此文案中。前後判付。皆不載錄。難免疎漏。當該捕將竝推考。今夜內。更爲修整以入事。分付。
정조 6년
趙時偉。以刑曹言啓曰。向以猥濫呼訴事。發配人竝放送事。命下矣。依傳敎。慶尙道盈德縣遠配罪人兪彦邦。咸鏡道洪原縣遠配罪人崔仲男。平安道价川郡遠配罪人崔文善。全羅道茂長縣充軍罪人申長蘭金。洪忠道永同縣徒三年定配罪人趙運昌。黃海道鳳山郡徒三年定配罪人韓時輝等。竝卽放送事。發關分付于各該道道臣之意。敢啓。傳曰。六人等。斯速放送之意。分付。
정조 6년
又以義禁府言啓曰。因備邊司草記。逋欠各年條管城將。令該府考律勘處事。命下矣。前管城將李漢泰。今方待命。卽爲拿囚之意。敢啓。傳曰。考律勘放後草記。
정조 6년
又以刑曹言啓曰。因左右捕廳草記。罪人司憲府都吏書吏高祥軫。行首墨尺李千得。行首所由劉尙奉等。移送刑曹。待用刑刑配次嚴囚。而若不各別嚴囚。獄官難免重罪事。命下矣。依傳敎。罪人高祥軫李千得劉尙奉等。爲先着枷嚴囚。招致典獄署官員。各別牢囚。愼勿疎虞事。另加嚴飭之意。敢啓。傳曰。知道。
정조 6년
又以義禁府言啓曰。堤川縣監沈宗之。拿囚之意。敢啓。傳曰。知道。
정조 6년
司直李命植疏曰。伏以臣於日昨。忽伏承晉秩之命。惶駭震懍。不知所出。惟我聖上。名器是愼。嚬笑必愛。而如臣無似。何以得此。臣之叨陞正卿。纔一朞餘耳。雖使臣居官任職。有以踰人。猶不免驟躐之歸。況臣之昏憒庸碌。百無一能者乎。念臣跡本寒素。性又迂鈍。中嬰奇疾。從官無多。出身三十餘年。杜門守拙。不過爲隨分祿仕之計而已。迺蒙聖朝收錄之恩。節次推排。滾到卿月。已是平生期望之所不到。憂深亢極。懼存過福。夙夜危惕。常恐河海之洪渥未報。桑楡之晩景將昃。一身顚踣。未敢暇恤。筋力奔走。欲以自效。以爲萬一酬答之圖矣。今焉誤恩轉隆。冥升無漸。上而無補於國。下必挻災於身。此豈非公私之俱不幸者耶。臣滿心恧蹙。魂夢猶驚。歷屢日而靡定。夫天地於物。不閼其性。父母之於子。必欲其生。殿下於臣。天地也父母也。豈忍使一介之賤。獨阻於覆育之澤。顧復之慈乎。玆陳由中之懇。仰煩體下之仁。伏乞曲垂矜諒。亟命還收臣新授資秩。俾公器無濫。私分獲安焉。臣無任屛營祈懇之至。答曰。省疏具悉。卿其勿辭行公。
정조 6년
壬寅正月二十四日二更。上御觀物軒。軍士房承旨入侍時。左承旨李在學。記事官趙興鎭。兼春秋曺喜有金鳳顯。以次進伏訖。上命書判義禁李命植疏批。以黃海監司李敬養。地黃濫捧事更査啓本。命書傳敎曰。向因黃閫黃牧地黃勒懲事。下本道査聞。而該道伯草草覈出者。每年科外之捧。已至一千六百五十斤之多。兵營則廉直責納。本牧則無價抑取。寧有如許不法。然而道伯當初査啓。太不分明。更令細櫛其橫斂委折。詳考其創例誰某。斯速具由馳聞矣。又觀更査啓本。所謂閫帥牧守之捧出現告者。一則罪斃之泰淵也。一則身故之李永培也。假令取招之官屬。顧護官長。不以實告在藩臣奉行朝令之道。豈可一任渠輩招辭。登徹朝廷乎。且況向下飭敎。何等截嚴。則事當惕念窮覈之不暇。而忽以死已久無可考之兵使牧使彌縫者。決非常情之所敢出。豈其道伯。每患風眩之症。以此之故。此等事務。或者坐此。未克照管而然乎。不然則國綱所在。此等不畏法之監司。豈可尋常勘斷。其委折。令備局各別措辭嚴關。査問於該監司以聞。査事旣始之後。仍以中止。其爲乖損朝綱。孰大於是。然不可任之道臣。重傷國體。枚擧前後傳敎及該道啓本謄關。分付新兵使處。所謂地黃軍。今無更問之端。而此外營屬官屬等。應問各人。一竝嚴囚閫獄。橫斂委折。創例誰某。除尋常詳査啓聞事。星火知委。待城門開。成送關文事。申飭有司堂上處。書訖。命退。承使以次退出。
정조 6년
行都承旨嚴璹藥院直。左承旨李在學坐。右承旨趙時偉坐。左副承旨申應顯坐直。右副承旨李世奭坐。同副承旨黃昇源坐直。注書趙興鎭仕李祖承病。假注書趙衍德仕直。事變假注書李顯道仕。
정조 6년
申應顯啓曰。大司憲吳載純牌招傳旨未下。執義兪彦鏶在外。掌令任濟遠牌招傳旨未下。安鼎大牌招傳旨未下。持平尹在德在外。許晊在外。今日以監察茶時之意。敢啓。傳曰。知道。
정조 6년
傳于趙時偉曰。同副承旨。馳詣先農壇。奉審摘奸以來。
정조 6년
傳于趙時偉曰。右承旨入侍。
정조 6년
傳于申應顯曰。謝恩守令。下直守令留待。
정조 6년
傳于申應顯曰。留待守令入侍。
정조 6년
傳于黃昇源曰。在外吏曹參議許遞。
정조 6년
傳于黃昇源曰。在外及懸頉兩司許遞。前望單子入之。
정조 6년
兩司前望單子入之。大司憲徐晦修。司諫元啓英。掌令李仁默李澤徵。獻納徐秉德。正言趙鼎耇金㙔。持平辛命喆李宇喆落點。
정조 6년
兵曹口傳政事。副司果鄭德弼。
정조 6년
傳于趙時偉曰。集賢門入直哨官一人。連爲蒙點。推移不得。事甚苟簡。本局哨官中。知彀官遞兒本一窠作闕。以諳鍊事務人擬入事。分付本都監。
정조 6년
趙時偉。以訓鍊都監言啓曰。集春門入直哨官一人。連爲蒙點。推移不得。事甚苟簡。本局哨官中。知彀官遞兒本一窠作闕。以諳鍊事務人擬入事。分付本都監事。命下矣。本局遞兒右部中司中哨官禹德中減下。代以知彀官中諳鍊事務人。擬入之意。敢啓。傳曰。知道。
정조 6년
判義禁李命植。疏批已下。卽爲牌招。以爲開坐之地。何如。傳曰。允。
정조 6년
傳于李世奭曰。坐直承旨入侍。
정조 6년
趙時偉。以禮曹言啓曰。臣魯鎭與戶曹參判李聖圭。進詣大報壇奉審。則神位蓋覆袱一件渝色。奉室樑上塗灰。間間剝落。東南壝門傾側。柱根塗灰剝落。籩四箇樽羃十四箇篚二箇扃二箇牛猪鼎耳二箇沙磁碗五箇壇上白布遮日五幅油遮日十三張白木揮帳三幅白木外揮帳二幅黃綿絲中束乼一艮衣黃綿絲三甲所三艮衣大小束乼各一艮衣三甲所二艮衣紅紬衣四件皁紬衣一件介幘冠七箇皮弁冠四箇進賢冠八箇角槌二箇烏皮履十七箇。竝破傷。趁卽修改。而奉室樑上塗灰及壝門柱根塗灰剝落等處。姑待曲墻修改時。一體擧行之意。分付各該司。何如。傳曰。允。
정조 6년
黃昇源。以奉常寺官員。以提調意啓曰。東南兩廟享祀之後。致膰分肉等節。本無一定之規。祭監之吏隷。太常之員役。每事討索。輒致紛紜。昨年夏間。自政院禮房。酌定多寡。著爲式例。使之付壁遵行矣。曾未幾何。乃有憲府吏隷。因此事含憾。作變之擧。事未前聞。萬萬痛駭。獻官執事之致膰。自是典禮。而吏隷員役之分肉。太涉猥屑。不可不更加痛斷。永杜弊源。此後則享官致膰。一依禮房釐正擧行。毋論憲府太常。凡係下屬分肉。則切勿擧論之意。更爲定式。而如是定式之後。若或有拘於顔私。私自與受之弊。則不飭之官員。身犯之下屬。隨現嚴繩。何如。傳曰。允。如是申明定式之後。復有冒犯之弊。官員下屬。隨現嚴繩。一依草記擧行。而享日句管衙門堂上。亦須別歧廉察。隨聞這卽抵罪。以此草記及批旨。知委句管衙門兩處守直所。俾各惕念擧行。可也。
정조 6년
又以摠戎廳言啓曰。本廳還上逋欠逃躱罪人李命厚柳之厚李癸敦朴德春等四人。因刑曹草記。令左右捕廳及本廳。一兩日內捉納事。命下矣。以上四人中朴德春。自捕廳已爲捉得。其餘三人。多發營校。另加跟捕。而姑未捉納於限內。致此稽滯。惶恐待罪之意。敢啓。傳曰。知道。卿則姑爲待罪。
정조 6년
申應顯。以義禁府言啓曰。因備邊司草記。逋欠各年條管城將。令該府捧現告。考律勘處事。命下矣。卽接摠戎廳牒報。則辛丑條未捧管城將李明運現告以來。而李明運今方待命。卽爲拿囚之意。敢啓。傳曰。知道。
정조 6년
又以義禁府言啓曰。時囚罪人李漢泰。考律勘放後。草記事。命下矣。卽接摠戎廳牒報。則李漢泰在任時逋欠。爲三百五十五石零云。莫重軍餉之若是虧欠。極爲痛駭罪。取考律文。則續大典倉庫條。有曰典守穀物虧欠者。七十石以上。該官削職。永勿敍用云矣。李漢泰依律文削職。永勿敍用。放送之意。敢啓。傳曰。知道。
정조 6년
又以義禁府言啓曰。成川府使李顯永。拿囚之意。敢啓。傳曰。捧供以聞。
정조 6년
又以義禁府言啓曰。時囚罪人李尙說。直爲勘律草記事。命下矣。李尙說段傳旨內。東關王廟祭享罷後。憲府吏隷輩。偸取水剌盤及沙盞香盒等物。事未前聞。萬萬驚駭。監察之不能檢飭。不可無罪。拿問處之罪。取考律文。則大明律不應爲條。有曰。凡不應得爲而爲之。事理重者杖八十。大典推斷條。有曰。犯私罪杖八十。奪告身三等。犯枉受贓外。笞杖竝收贖云矣。李尙說杖八十收贖。奪告身三等。放送。何如。傳曰。允。如有功議。各減一等。
정조 6년
又以義禁府言啓曰。時囚罪人李尙說。杖八十收贖。奪告身三等。照律草記批旨內。如有功議。各減一等事。命下矣。李尙說。海安君七寸親云。議減一等。杖七十收贖。奪告身二等。放送之意。敢啓。傳曰。知道。
정조 6년
又以義禁府言啓曰。擊錚罪人趙明濬。依例還囚後。照律以入之意。敢啓。傳曰。知道。
정조 6년
以禁府趙明濬照律啓目。傳于申應顯曰。同罪諸囚之自刑曹發配者。已因事端。竝蒙宥釋之典。此囚宜無異同。定配收贖放送。
정조 6년
申應顯。以刑曹言啓曰。罪人李後績。待用刑更爲捉來。施以當律次。竝其子一處遠配事。命下矣。依傳敎。罪人李後績。其子重德。待用刑更爲捉來。具格取服。依律勘斷次。咸鏡道茂山府定配所。竝卽押送之意。敢啓。傳曰。知道。
정조 6년
又以左右捕盜廳言啓曰。依傳敎。本廳在囚罪人司憲府書吏金世重。墨尺金千峯。所由趙福成。干連罪人梁險尙吳興漢等。竝其文案。移送秋曹之意。敢啓。傳曰。知道。
정조 6년
禁府照目。海南前縣監金敍九矣。前發之罪。特從含垢之意。付之令前。姑不重勘。渠誅求染指之事是去乙。繡啓論列又如此。其矣居官不職。益無所逃。各別嚴處。在所不已。以此照律罪。杖一百收贖。告身盡行追奪。私罪奉敎。傳曰。允。
정조 6년
左右捕盜廳啓目。罪人金世重等原情云云。竝只移送秋曹。照律勘處。何如。判付。啓。依所啓施行爲有矣。事係一律。令該曹今日開坐。具格取招以聞爲旀。其餘各人等。分等論理稟處之意。竝只文移爲旀。在囚是在元犯隨從及干連諸人。具罪目移送爲良如敎。
정조 6년
禁府啓目。向前閔義爀議處云云。以此照律。何如。判付。啓。依允。
정조 6년
禁府啓目。堤川縣監沈宗之原情云云。問目內辭緣。泛稱遲晩。刑推得情。何如。判付。啓。除刑推議處爲良如敎。
정조 6년
禁府啓目。三水府使元宇鎭原情云云。傳旨內辭緣。泛稱遲晩。刑推得情。何如。判付。啓。除刑推議處爲良如敎。
정조 6년
禁府啓目粘。慶監狀云云。緣坐罪人咸陽府尙月等。不可置之配案。竝依他道例。頉下之意。分付道臣。他餘罪人等。令刑曹稟處。何如。判付。啓。依允。
정조 6년
前行知中樞府事洪樂性疏曰。伏以。臣以衰朽之姿。迂拙之性。私分已溢於隆顯。聖恩莫報於涓埃。居常感惶。不知死所。今玆枚卜之命。又何爲而遽及於臣身也。臣誠驚駭震恐。繼之以慙恧。繼之以憂懼。歷累日而罔知所以自惜也。噫。臣四十年立朝。無一善狀。瘡疣百出。幸逢堯舜之聖。徧被河海之恩。奔走殫竭。只思糜粉。而至於此任之不合此身。非徒臣自知之。卽通朝之所知也。國人之所知也。乃於千萬意想之外。忽叨此大擔負。譬如夜壑之墜深霧。晴空之聞迅雷。臣安得不內眩外戰。驚駭而震懍也哉。夫論道燮理。尙矣勿論。而苟非學識足以彌綸。德量足以鎭物。才足以濟艱。而智足以應機。則固不可議擬於輔弼之任。而若臣者。學蔑而德薄。才短而智疎。雖於百執事。猶有所不堪。況於大任哉。若以臣資歷稍優。則相職非資歷之可致也。若以臣庥廕是藉。則相職非庥廕之可致也。然而一朝爰立。少無難愼。則公而有覆餗之患。私而切負乘之懼而已。大而貽四方之笑。小而招一身之災而已。此臣所以慙恧而憂懼者也。噫。人臣受官爵也。孰不爲之辭遜。而今臣瀝血之懇。若出於一毫飾讓之意。則神明必殛之。惟我殿下。天地於臣。父母於臣。恩極生成。惠洽終始。想不待臣言之畢。而有所裁處者矣。臣泯默縮伏。恭竢駁正之論。而迄玆無聞。玆不得不收拾驚魂。冒死哀籲於仁覆之下。伏乞聖慈。俯垂矜察。將臣新授職秩。亟許收還。改卜賢德。以濟國事。千萬幸甚。臣無任危迫祈懇之至。答曰。省疏具悉卿懇。予之注意于卿。厥惟久矣。卿以喬木世家。義同休戚。畏約之操。端凝之儀。不但爲衆所推。況又閱盡世。故終始完名。此尤予所歎服也。噫。人心澆漓。朝象泮渙。眷言時事。百無一恃。惟其彌綸調劑之責。亶在於老成宿望。而卿自在先朝。已躋崇班。逮予嗣服。眷遇靡替。處廊廟而參機務。多歷年所。則此時枚卜。捨卿其誰。顧今鼎席新備。國事有依。弘濟之功。共貞之義。深有望於卿等。卿其體寡人之篤毗。念時虞之孔艱。須勿巽讓。速卽造朝。用副予側席如渴之望。仍傳曰。此批答。遣史官傳諭于左議政。造朝當在何日。此意一體傳諭。
정조 6년
副司直李福源疏曰。伏以。臣杜門謝病。有年于玆。身心漸慣於屛散。夢想不到於榮名。只擬伸微誠於起居舞蹈之列。歌聖澤於動植雨露之間。以作殘年究竟法而已。不意賁然寵命。有隕自天。迺以千萬不相襯之任。加諸尺寸無可稱之身。譬如蟄蟲之聞震雷。朽楫之遇大川。神爽驚越。四體震掉。忘寢忘餐。歷日靡屆。臣聞之。人主無職。職在論相。相得其人。則君道逸而朝廷尊。苟不得人。則反是焉。以今眇然之人物。必待論道經邦之賢。方備疑承輔弼之職。則誠亦難矣。就其中夙著聞望。歷試績庸。可以彌綸世道。髣髴官名者。濟濟明廷。亦豈無人。而遽使至庸駑久放廢。憒憒如臣者。承此謬恩。區區之愚誠。不得其說也。臣本常調下品。文質無當。自在釋褐之初。判非擔重之器。而徒以先臣之故。偏蒙先大王陶甄之澤。節次推遷。濫躋卿月。逮我聖明之臨御。又蒙天地之生成。罹罔極之誣。則痛加昭晣。蹈不測之誅。則曲賜涵貸。慰藉屢形於前席。視遇殆比於家人。每於端居無事。靜思前後遭際之幸。蒙被之厚。恩浹骨髓。感結肝肺。非臣隕首所能上報。然而立朝三十年。低回浮沈。多退少進。溯計實仕日月。不滿七八考。而所謂實仕。亦不過充位竊祿。未嘗有一言一事之仰裨朝政。俯盡官守。況自邇年以來。狗馬賤疾。轉成癃廢。一切職務。都屬度外。身同謝事。跡涉占便。上有丘山之施。下無絲毫之效。孤負之罪。誅殛猶輕。縱聖上諒其衰病之實。假以終始之恩。而龍驤散銜。乃分之宜。槐棘崇班。臣何敢當。顧今聖志日勵。百度維新。凡百有位。罔不難愼。乃以一賤臣晉庸之誤。傷則哲之明。玷名器之重。此子亦參之。譏時事可知之歎。將見四方而至。此尤臣之大罪也。臣自聞命之日。悸恐憂懍。莫知所出。恭俟封駁之論。默祝反汗之恩。爲日已久。汔未有聞。今始略具短籲。干瀆崇嚴。而亦不敢費辭援引。有若備例辭巽。斷斷情實。天實鑑之。伏乞聖慈。念重任之不可輕畀。諒微懇之非出假飾。將臣新授職秩。亟賜收回。以重國體。以安賤分。不勝大願。臣無任屛營祈懇之至。答曰。省疏具悉卿懇。予寡人叨承丕基。七年于玆。宵旰雖勤。而國事之艱虞多端。調劑是務。而朝象之泮渙日甚。惟其左右協贊之責。專在輔相。而顧今鼎席不備。首揆獨賢。每念時憂。茫然若涉川之無涯。此時爰立。意豈徒爾。素知卿恬雅淸謹。可以坐鎭流俗。而自在宮僚。已歎卿文學經術。爲朝廷之所推詡。古人所謂宰相須用讀書人。正爲卿着際語耳。況先卿之受知於先朝。果何如。每以不能盡用。屢有嗟惜之聖敎。此予所承聆於昔日者。今玆枚卜于卿。諒非偶然。則追先卿之志事。展平日之蘊抱。左右協贊。豈非卿之責乎。卿其體予慇懃之意。安心勿爲過讓。速出論道。以副上下之望。仍傳曰。此批答。遣史官傳諭于右議政。造朝當在何日。此意一體傳諭。
정조 6년
事變假注書李顯道書啓。臣敬奉聖諭。馳往傳諭于南部會賢坊部越邊契議政府左議政洪樂性所住處。則以爲。臣伏承聖批。冞增惶懍。罔知攸措。當更入文字。申暴衷懇。惶恐不知所達云矣。敢啓。傳曰。知道。
정조 6년
記事官金夏璉書啓。臣敬奉聖諭。馳往傳諭于東部景慕宮坊契於義洞議政府右議政李福源所住處。則以爲。臣恩批之下。惶恐感泣。轉益罔措。謹當申暴血懇。以俟處分云矣。敢啓。傳曰。知道。
정조 6년
壬寅正月二十五日未時。上御誠正閣。謝恩下直守令。同爲入侍時。同副承旨黃昇源。假注書趙衍德。記事官曺喜有。記注官金鳳顯。三水府使洪秉聖。三陟府使李弘之。金浦郡守林夏喆。以次進伏訖。上曰。三水府使進前。洪秉聖進伏。上曰。爾之登科爲幾年乎。秉聖曰。今至十八年矣。六鎭邑差遣文臣。久矣。今以特敎差遣。無負此意。惕念爲之。可也。命退。三陟府使李弘之進伏。上曰。大臣何當入來乎。弘之曰。再明當入來矣。上曰。錦山年事。何如。弘之曰。邑是近峽。故果得免歉矣。上曰。有何邑弊乎。弘之曰。別無邑弊矣。命退。金浦郡守林夏喆進伏。上曰。爾以何邑移拜是職乎。夏喆曰。以龍潭縣令移拜矣。命讀七事。夏喆讀奏訖。上曰。龍潭年事。何如。夏喆曰。入於稍實邑矣。上曰。市直。何如。夏喆曰。一石米價。至四兩錢矣。上曰。還穀盡爲收捧乎。夏喆曰。至月初已畢捧矣。上曰。有何邑弊乎。夏喆曰。別無弊瘼矣。命退。上曰。大臣上疏入來乎。昇源曰。左相疏。俄始到院矣。上曰。卽爲入啓。可也。命書傳敎曰。知警足矣。爲日且久。前御史朴天衡敍用。仍命退。諸臣以次退出。
정조 6년
壬寅正月二十五日酉時。上御誠正閣。坐直承旨入侍時。坐直承旨黃昇源。假注書趙衍德。記事官曺喜有。記注官金鳳顯。以次進伏訖。上曰。左相書啓。注書再往受來乎。賤臣對曰。然矣。上曰。檢校直閣入侍。賤臣承命出。與徐鼎修進伏。命昇源讀奏慶尙道年分狀啓訖。命退。諸臣以次退出。
정조 6년
行都承旨嚴璹藥院進。左承旨李在學坐。右承旨趙時偉坐。左副承旨鄭志儉坐直。右副承旨申應顯坐直。同副承旨黃昇源坐。注書趙興鎭仕直李祖承病。假注書趙衍德藥院直。事變假注書李顯道仕。
정조 6년
李在學啓曰。明日抄啓文臣課講時。何承旨進去。敢稟。無批答
정조 6년
工曹參議前望單子入之。李世奭落點。
정조 6년
承旨前望單子入之。鄭志儉落點。
정조 6년
備忘記。槍劍軍旣捧小名成冊。渠輩偏苦之弊。朝家業已稔知。待射放擧行時。當於春塘臺試取。五十次以上人取五技。四十次以上人取四技。三十次以上人取三技。十次以上人取二技。十次以下人取一技。此謂技藝也。射銃則元技外無論次數。通同試取。令禁將知悉。俾各曉諭。試取節次。一依攔後別隊試取儀注。用內試射例。而該營大將從事官及別軍職宣傳官中一員爲試官。除肅拜只參試事。預令該營門及宣傳官廳知悉。開場前槍劍軍。如有侍衛之事。則次數通計事。一體分付。該將官應試與否。臨時稟旨。
정조 6년
備忘記。刑曹時囚中。內吹牌頭所犯。差與憲府首吏。有輕重之別焉。蓋以金世重爲元犯。而吳興漢爲次犯故耳。首吏之律。止於徒年。則牌頭之律。視徒年當減一等。以徒二年律。收贖放送。其餘懸保內吹三名。準牌頭律。又減一等。收贖放送後草記事。分付刑曹。本事旣皆疏決。行首宣傳官之各九罰。計其日子。將至秋間。向日下敎。不過飭勵。宜有參量之擧。以汰去捧傳旨。
정조 6년
趙時偉。以義禁府言啓曰。頃因刑曹啓辭。全州田結減報時。矇不覺察之當該守令。令該道指名現告。拿問定罪事。命下矣。觀此全羅監司朴祐源啓本。則當該守令。以全州前判官李太源。指名以來。而李太源今方待命。卽爲拿囚之意。敢啓。傳曰。知道。
정조 6년
申應顯。以義禁府言啓曰。春寒尙峭。滯囚宜恤。時囚中未照律之類。功議區別減等。皆令今日內草記勘放。李明運。與閔義爀李漢泰事件無異。以同律功議區別。各減一等。勘放後草記事。命下矣。時囚罪人沈宗之段。土民之官庭發惡。雖甚可痛。報營照勘。何所不可。而乃於藏刑之日。肆然用笞。誠爲駭然罪。取考律文。則大明律違令條。有曰。凡違令者笞五十。名例。有曰。犯私罪笞五十。解見任別敍。大典推斷條。有曰。犯枉法受贓外。笞杖竝收贖云矣。沈宗之。笞五十收贖。解見任別敍。而慶昌君異姓五寸親云。議減一等。笞四十收贖。附過還職放送。李明運段。莫重軍餉未捧之數。至於一百四十七石零之多。事極痛駭罪。取考律文。則續大典倉庫條。有曰。典守穀物虧欠者。七十石以上。該官削職。永勿敍用云矣。李明運。依律文削職。永勿敍用放送。而削職永勿敍用。則無功議減等之例矣。敢啓。傳曰。知道。
정조 6년
又以刑曹言啓曰。罪人金世重等供辭啓目判付內。罪人金世重。特爲減死。絶島爲奴。今日內發配。其餘罪人等。分輕重考律勘處。日前嚴囚首吏首墨尺首所由等。考律徒配後。草記事。判下矣。依判付。罪人金世重。全羅道靈巖郡楸子島定配所爲奴。卽爲押送。而其餘罪人等。取考律文。則大明律盜賊窩主條。有曰。知强盜後而分贓者。准爲從論。知情贓匿罪人條。有曰。知人犯罪。事發藏匿。不行捕告者。減罪人罪一等。名例云稱准者。罪止杖一百流三千里。三流同爲一減。隨從者減一等。依此律。罪人吳興漢。以分贓罪。杖一百流三千里。慶尙道昆陽郡。梁險尙首吏高祥軫。首墨尺李千得首所由劉尙奉等。以不行捕告罪。減死絶島爲奴。罪減一等。各杖一百徒三年。而梁險尙。江原道襄陽府。高祥軫。楊口縣。李千得。黃海道殷栗縣。劉尙奉。載寧郡。金千峯趙福城等。徒三年罪。以隨從減一等。各杖九十徒二年半。而金千峯。洪忠道靑陽縣。趙福城。槐山郡。竝定配所。杖則收贖後。卽爲押送之意。敢啓。傳曰。廷尉當是也者。此之謂也。依此律。今日內擧行。可也。
정조 6년
刑曹啓目。罪人司憲府書吏金世重。墨尺金千峯等原情云云。待用刑時。嚴訊照法。重勘。何如。判付。啓。罪人金世重。偸出情節。一一承款。當律昭在。有難饒貸是乃。參以律文。不無一分從輕之端是如乎。大明律。有曰。盜大祀中祀神御物者皆斬。註曰。已奉祭訖之物減等。又曰。釜鼎之屬。非供神用者同云爾。則世重所犯。與注脚云云。實相沕合。昨於捕廳草記。非不知傳生。而其在重其事杜後弊之道。不宜遽爾決折乙仍于。移送卿曹。使之具格取招是如乎。到今元犯輸情。獄案已具。復何必遲待結案。罪人金世重。特爲減死。絶島爲奴。勿干赦典。今日內發配爲有矣。刑推段。令配所官待用刑時擧行爲旀。其餘罪人等。分輕重考律勘處後草記爲旀。日前嚴囚是在。首吏首墨尺首所由等段置。考律徒配後。草記爲良如敎。
정조 6년
禁府照目。前管城將李明運原情云云。傳旨問目內辭緣。泛稱遲晩。所當請刑是白乎矣。曾經閫帥。勿爲請刑。旣有先朝受敎。議處。何如。判付。啓。旣與閔義爀李漢泰事件無異。以同律功議區別。各減一等。勘放後草記爲良如敎。
정조 6년
又啓目粘。向前元宇鎭議處云云。以此照律。何如。判付。啓。本職旣已改差。分揀放送爲良如敎。
정조 6년
又啓目。前管城將閔義爀矣。軍餉事體。何等至重。而流來舊逋。雖爲摘發未能準捧。致有二百四十餘石虧欠之擧。事極可駭。以此照律罪。削職永勿敍用。私罪奉敎。依允。
정조 6년
又啓目粘。向前沈宗之議處云云。以此照律。何如。判付。啓。依允。
정조 6년
壬寅正月二十六日辰時。上御春塘臺。武藝別監試藝入侍時。左承旨李在學。右承旨趙時偉。記事官趙興鎭。兼春秋曺喜有金鳳顯。以次進伏訖。上曰。試官皆入侍。賤臣承命出。與訓鍊大將具善復。守禦使鄭民始。禁衛大將李敬懋。偕入進伏。上曰。左右番十八技藝。今日內似難了當。分作三隊。一隊則別軍職田文顯申應周。率往摛文院隅。着意看檢。一隊則宜春門前。使之試藝。看勢敎鍊官分處擧行。必多苟艱。禁御兩營敎鍊官中。能解技藝者。使之抄出。以爲擧行。而看勢時着實看檢。俾無雜亂之弊。可也。上曰。訓將進前。善復進伏。上曰。館洞閭閻募入事。何以爲之耶。善復曰。材木今方鳩聚運致。或有開基者。或有始役者矣。上曰。本館曲僕之出居館外者。向有査實刷還之命矣。其間果已還入耶。民始曰。姑未知其間已爲還入。而旣設懸房。則館屬輩生理。稍勝於前日。似可自願還入矣。上曰。承史及試官。次次食代。民始曰。臣於待罪度支時。有以量外加耕陳告者。故發計士摘奸。則關西郭山等四邑。果有加耕之地。本官打量成冊上來矣。量外田畓。旣非戶曹之所可句管。而亦無可以歸屬處。內閣將有書冊之役。而物力未敷。以此屬之。以爲需用之地。何如。上曰。依爲之。內閣事體。不下湖堂。而湖堂則有賜牌田畓。內閣則無是。豈非欠事。況抄啓講製御製編摩所用。紙地也筆墨也。旣無度支之應下。又無諸司之常供。其爲苟簡。孰大於是。郭山等四邑外。如有可以稟定處。自本閣依湖堂例。陳稟劃屬。以爲需用之地御覽成冊修正入啓。亦依湖堂例擧行。可也。上曰。旣有言端。故又此提問矣。弘文館侍講院故事。官員或上疏或草記。請得奴婢。本閣無是事。豈未遑之致耶。此亦考例擧行。可也。在學曰。摠戎中軍有闕之代。已過三日。尙不擬入。事甚未安。摠戎使李昌運。依定式推考。何如。上曰。依爲之。善復曰。近來亞將望。極甚苟簡。除在外及有實故外。各營門實難排望矣。上曰。卿言是矣。武弁中亞將之苟簡。未有甚於近日。誠可悶也。上曰。在外工曹參議許遞。前望單子入之。出榻敎上曰。守禦使南漢之行。何間離發乎。民始曰。初一日離發矣。上曰。山城城役。何間始之耶。民始曰。今番巡審後。待春和始役矣。上曰。唯。民始曰。守禦使之出往廣州。乃是赴本鎭也。又是除辭朝往來。則所佩密符。宜無啓請來納之事。而數年內。連爲請納。已成近例。揆以法意。似不當如此。此後則勿爲啓請。仍佩來往。恐合事宜。故敢達矣。左承旨李在學曰。摠戎使出往鍊戎臺時。亦有請納密符之例。赴鎭之行。恐不當納符。守禦使廣州之行。旣以仍佩往來。有所陳達。此後摠戎使鍊戎臺之行。一體仍佩事。定式施行。何如。上曰。依爲之。上曰。承旨前望單子入之。待下批牌招察任。試藝罷後。上還內。諸臣以次退出。
정조 6년
壬寅正月二十六日午時。上御觀物軒。左副承旨入侍時。左副承旨鄭志儉。記事官趙興鎭。兼春秋曺喜有金鳳顯。以次進伏訖。上曰。鄕行何日入來乎。志儉曰。昨夕入來矣。上曰。沿路民間飢愁。何如耶。志儉曰。湖中則昨年年事。不甚凶荒。故雖當窮春。臣之所經歷處言之。別無饑餓之患矣。上曰。閣臣路文新刊後。沿路支待。比前。何如。志儉曰。臣之上來時。路文始下來。故各邑接待。比他稍勝矣。命退。承史以次退出。
정조 6년
行都承旨嚴璹藥院進。左承旨李在學坐直。右承旨趙時偉坐。左副承旨鄭志儉坐。右副承旨申應顯坐。同副承旨黃昇源坐直。注書趙興鎭仕李祖承病。假注書趙衍德藥院直。事變假注書李顯道仕。
정조 6년
傳于李在學曰。課講入侍。他承旨同爲入侍。
정조 6년
傳于黃昇源曰。都尉翁主墓所省掃時。澆奠床備給。
정조 6년
黃昇源啓曰。以偕來何承旨進去。取稟。備忘記。左議政家傳諭。右承旨進去。右議政家傳諭。右副承旨進去。
정조 6년
又啓曰。卽者中樞府錄事來言。判府事李徽之。今日入城云。係是大臣去就。敢啓。答曰。知道。
정조 6년
李在學。以禮曹言啓曰。慶尙道觀察使封進。來二月令宗廟薦新生鰒雀舌。今纔上來。而進上封進。經宿之後。始爲呈納。莫重薦新物種之中間遲滯。極爲可駭。當該陪持下吏。令該曹照律勘處。以懲後弊。不飭之封進官。亦爲推考警責。何如。傳曰。允。
정조 6년
又以成均館官員。以大司成意啓曰。因本館草記。加設懸房事。可謂公私兩便。況移此設彼云爾。則尤無難處之端。依施。大司成以此知悉。詣泮宮招致泮人。使之斯速募入事。曉諭。泮人之出去閭里者。亦竝招致。諭以利害。亦令從近搬移。飭禁宮屬事。宮屬之罪。可勝言哉。受出厚直於宮房。勒給廉價於懸房者。究厥所爲。萬萬痛駭。四宮之中。何宮爲最甚與否。査問泮人處。與募入人家。設置懸房形止。草記。可也事。批下矣。臣馳詣本館。以下敎內辭意。招致典僕等及出去閭舍泮人。以募入事。備陳利害。詳細曉諭。則渠等以爲。今此懸房之加設。一以爲宮洞口募入之事。一以爲典僕輩資生之道。則勿論館下居生。閭里出去之人。莫不仰感德意。竭蹶奉行。或造舍居生。或賣舍移入云。民情大同。旣無參差之論。本館另飭。已定刷還之期。故更爲嚴明分付於各其頭目。卽速賣買其外居之舊家。結構其移入之新舍。而其基址則與京兆相議。宮洞口東西北三面空閑之地。推移散處。其外館下居生之人。亦令從願移入事。一體知委。至於懸房設置一款。其所定基。若太近於洞口。則有欠敬謹。或稍遠於泮宮。則無以統率。故必以不近不遠於左於右。擇其適中處。使之設置之意。分付。宮屬之侵漁懸房事。嚴明査問於典僕。則以爲龍洞明禮兩宮馬直之使喚輩。廉價勒取。外上不報。果爲最甚云矣。敢啓。傳曰。知道。募入地形。何以區劃。更爲草記。第二件事。纔已嚴問取招。所謂宮屬輩捧遲晩。當待用杖時嚴處矣。
정조 6년
又以備邊司言啓曰。因傳敎。洪忠兵使元原鎭處。儱侗委折。發關査問矣。卽見其所報。則以爲。無識迷劣。辭不審愼。飭敎之下。矇不知覺。復有此査問之傳敎。尤不勝惶懍待罪云。奏御文字。何等謹嚴。而初不審愼。致勤飭敎。再次修啓。一味矇然。至有査問之命。而今此査報。又如是泛忽。只稱待罪。全無委折枚擧之語。其在事體。誠極寒心。洪忠兵使元原鎭。爲先從重推考。更爲擧實査報之意。分付。何如。傳曰。允。
정조 6년
又以義禁府言啓曰。卽接月令醫員辛重九手本。則時囚罪人任觀周。素患疝積之症。觸冷添感。沖亘刺痛。呼吸喘促。氣息奄奄云。自前罪人病勢如此。則有保放救療之規。敢此仰稟。答曰。知道。卽令保放救療。昨因日寒。諸囚竝令保放之意。招致都事。使之分付矣。有此草記。必是政院分付未瑩之致。當該承旨。從重推考。
정조 6년
又以刑曹言啓曰。內吹牌頭所犯。差與憲府首吏。有輕重之別焉。蓋以金世重爲元犯。而吳興漢爲次犯故耳。首吏之律。止於徒年。則牌頭之律。視徒年當減一等。以徒二年律。收贖放送。其餘懸保內吹三名。准牌頭律。又減一等。收贖放送後。草記事。命下矣。依傳敎。內吹牌頭李福大。比首吏減等。杖八十徒二年。保擧內吹趙昌燁李季孫金鼎三等三名。准牌頭律。又爲減等。各杖六十徒一年。竝爲收贖放送之意。敢啓。傳曰。知道。
정조 6년
知中樞府事洪樂性疏曰。伏以。臣猥以倥侗無似之賤品。遽承千萬不敢當之命。瀝血哀籲。冀蒙體諒之恩。及伏承聖批。不惟不賜允兪。十行恩綸。隆重諄溫。凡所以慰藉而引喩之者。實非無狀賤臣。所敢倫擬。所敢承當。臣雙擎莊讀。以首頓地。不覺涕汗之交逬。而繼之以茫然失圖。誠不知置身之所也。夫國家用人。如良工之度木。細大長短。各適其宜然後。方成構廈之功。臣之本末。聖鑑之所悉燭也。言其材。則樗櫟之散也。論其品。則椳臬之小也。一朝加之以重任。則其致棟撓之患必矣。一身顚沛。固不足恤。其於國事何。今殿下不知臣不肖。拔之閒冗之列。托以倚毗之重。臣雖昏愚。亦具心腸。豈不知感激殊眷。生死向前。而不自量己。冒據匪據。僨誤立至。貽累聖化。則其爲罪當如何哉。抑臣私情。尤有所萬萬懍惕者。玆不得不流涕而痛陳焉。臣門戶不幸。近年以來。亂逆層生。覆轍相尋。縱因貫盈之自干。亦由滿溢之爲災。宗族之驚憤創艾。有倍他人。而臣之兄弟。偏蒙抆拂之恩。竝躋崇顯之列。曾無絲髮之補。常切淵氷之懼。雖不忍便訣明時。而一切要膴。矢心自劃。間或怵畏嚴命。乍出旋解。惟以自效散祑。時近耿光。仰寓瞻依之誠。庶伸塵刹之報矣。今者非當之恩命。遽降於夢想之外。闔門憂懼。不知所出。當食忘餐。對人忘語。以殿下天地之仁。父母之慈。寧不惻然垂矜。俾還本分。思所以全保之也。玆敢冒入文字。申暴危衷。伏乞聖明。念國家股肱之重。察微臣肝膈之懇。收還成命。以幸公私。不勝大願。臣無任兢慄祈祝之至。答曰。省疏具悉卿懇。予之至意。前批已悉之矣。今欲更爲卿敦迫。其說無以加此。予不多誥。卿須諒之。況今世道未靖。人心靡係。無事中生事。無風而生浪。以予寡昧。誠無以調停鎭安。惟其矯變之方。望在卿等。卿須體予虛佇之思。亟斷來章。卽起造朝。仍傳曰。此批答。遣承旨傳諭于左議政。擬於明再明間。備三相行常參。以此意一體傳諭。與之偕入。
정조 6년
右承旨趙時偉啓曰。臣敬奉聖批。馳往傳諭于南部會賢坊部越邊契小公洞議政府左議政洪樂性所住處。則以爲。臣再陳血懇。顒俟兪音。千萬不自意。近密之臣。臨宣聖批。辭旨愈益隆摯。恩數愈益曠絶。至有偕入之命。臣雙擎九頓。感淚被面。繼之以惶隘震懍。直欲鑽地而不可得。謹當申控危苦之衷。仰請逋慢之誅。隕越罔措。不知所達云矣。臣旣伏承偕入之命。姑爲仍留之意。敢啓。答曰。知道。三疏後行公。雖曰故事。三疏前偕來。亦多已例。俄於兩大臣。遣承旨別諭。出於述舊之意焉。觀此書啓。大臣旣欲更上辭疏云爾。則一味敦迫。有欠敬禮。擬竢明日去就。申布心腹。爾則姑爲入來。可也。
정조 6년
副司直李福源疏曰。伏以。臣以千萬無似之姿。承千萬不稱之命。上懼公器之玷辱。下憂私分之踰溢。瀝血封章。顒俟恩兪。迺者近侍之臣。儼臨蓬蓽。賜以傳批之寵。勉以思先之義。雙擎一讀。淚先墮紙。嗚呼。先臣之受恩聖祖。天地罔極。幽明之所銜結。闔門之所攢祝。而至於深嚴燕閒之中。眷念嗟惜之敎。倘微我聖上仰聆而俯提。則臣安得以承聞也。昔宋臣蘇軾之爲翰林學士。蓋出神宗之遺意。軾之蒙恩。止於其身。而一聞宣仁之諭。尙不覺失聲。況臣父子。遭遇兩聖。推疇昔未究之用。而降此恩命。以餘生不洎之痛。而承此德音。臣非木石。寧不知感。若夫慰藉之過隆。待遇之頓異。非臣夢寐。所嘗彷彿。體栗顔汗。鑽地不得。使臣而才具有一分可堪。疾病有一分可强。則豈不欲竭蹶趨膺。殫竭駑鈍。仰承聖上之至意。追報先王之大德。而竊惟丞弼之職。異於庶僚。徒以區區仰謝之禮。而强其不能强。受其不當受。則是將使聖簡有誤。名器不重。而其所以報答。適所以孤負。臣何忍焉。顧臣阿睹賤疾。數年以來。轉成不治。居恒下帷。動必須杖。開卷而僅別黑白。對人而不辨甲乙。終日昏昏。如墮烟霧。遂乃廢文字絶還往。一室塊坐。萬念灰冷。宛是禪宿模樣。非復仕宦時節。年前東銓之積費。祈懇獲遞乃已者。非出於辭榮避權。雖欲黽僶。實無奈何故耳。中書之任。百責所萃。名位之崇。簿書之繁。又非銓曹之比。雖有仰成之地。決非養病之坊。今若感恩怵義。晏然冒進。則向來自劃。便歸假飾而辭萬受十萬之嫌。將何以自解於四方之公議乎。噫。士之生世。孰不以逢明時致顯位。爲至榮大願。而如臣者。幸際千一之嘉會。猥蒙簡拔之特恩。而天之所廢。自效無路。莫展願忠之忱誠。虛辱匪分之恩禮。撫躬悼歎。生不如死。且臣於政府。實有當遞之公格。而職秩方乞收還。嫌避有不暇論。伏望聖明。俯察由中之懇。特推體下之仁。將臣議政新銜。劃卽改正。俾天工毋至瘝曠。國體毋至屑越。千萬幸甚。臣無任屛營祈懇之至。答曰。省疏具悉。左揆批。悉布予意。以今朝象。以今國事。倘非丞弼之地。左右夾輔。何以致寅協之休也。卿等之幡然。予日望之。卿須念予慇懃之意。安心勿辭。卽起視事。仍傳曰。此批答。遣承旨傳諭于右議政。擬於明再明間。備三相行常參。此意一體傳諭。與之偕入。
정조 6년
右副承旨申應顯啓曰。臣敬奉聖批。馳往傳諭于東部景慕宮坊契於義洞議政府右議政李福源所住處。則以爲。臣之所被新命。以材器則決不稱也。以疾病則決難强也。重以相避當遞。法典甚嚴。左思右量。萬萬無承當之望。再瀆血懇。顒竢兪音。迺於千萬匪意。特遣喉舌之官。誕敷心腹之諭。不惟不賜允可。所以期望而敦勉者。鄭重勤懇。示以行常參之期。諭以備鼎席之意。聖心虛佇。溢於辭表。臣手擎恩批。惶隕感激。罔知置身之所。而區區難冒之義。已悉於前後辭本。斷斷衷懇。毫無假飾。雖承偕入之命。實無轉動之勢。慢命之罪。益無所逃。惟伏地悸恐戰慓。恭竢鈇鉞之誅云矣。臣旣伏承偕入之命。姑爲仍留之意。敢啓。答曰。知道。自夫枚卜以後。側席之思。日益懇至。而卿乃一疏再疏。巽辭愈堅。予誠愕爾失圖。無以爲諭。卿雖以疾病爲辭。而大臣非筋力奔走之職。至於嫌避云云。前人之已例可考。相府之故事昭在。予何庸多誥。屢布心腹之諭。繼遣喉舌之臣。而職由予之淺誠。尙遲卿之造朝。玆更不憚煩複。申諭至意。卿須諒之。卿須諒之。卽圖幡然。以副予如渴之望事。更爲別諭。
정조 6년
又啓曰。臣敬奉別諭。更爲傳諭于議政府右議政李福源所住處。則以爲。臣倉卒附奏。不敢罄悉衷懇。戰恐縮伏。惟威罰是俟。不意近侍之臣。又宣別諭。半日之內。再辱寵命。辭旨轉益諄複。恩禮轉益隆渥。開譬之敎。虛佇之意。臣雖至愚至迷。豈不知惶恐感激。而難冒之義。難强之勢。揣量已審。轉動無路。悶隘之極。罔知攸措。謹當伸暴肝膈之懇。仰請逋慢之誅。而近侍之臣。相守陋巷。尤增臣罪戾。惟願亟命收還。以安賤分云矣。臣旣承偕人之命。故姑爲仍留之意。敢啓。答曰。知道。大臣又欲封章請懇云爾。則連事敦迫。殊欠誠實。當觀來日動靜。更敷至意。爾則姑爲入來。
정조 6년
大司諫李義行疏曰。伏以。三陽回泰。萬品迎祉。崗陵之祝。星海之謠。中外同情。仍念臣資性迂拙。見識鹵莽。不足比數於淸朝任使之末。而始蒙先朝庇覆之恩。繼荷殿下拂拭之眷。前後歷敡。已踰涯分。況此見職。何等重任。而幾遭忝叨。未嘗出一言論一事。以補我聖上淸明之治。居常愧恧。如負大何。今於畿郊病伏之中。新除又下。臣誠惝怳震懍。無以自措。顧臣病情。本來非細。當此換節之時。一倍添劇。帖身叫苦。世念都灰。而一味泯伏。分義惶悶。昨始擔舁入城。又觸風寒。有加無減。時日之間。末由起動。玆敢仰暴至懇。伏乞聖慈。特垂矜諒。遞臣所帶之職。以安私分。治臣逋慢之罪。以肅朝綱焉。臣於乞免之章。不宜贅及他說。而事關懲討。義難含默。敢此冒陳焉。嗚呼。三司合辭中諸賊。孰非覆載間難容者。而惟我殿下慈仁太過。當斷不斷。上下相持。今幾年矣。由是而世道乖敗。人心陷溺。至有德相之叔姪。又至有畿湖之妖孼。此莫非天討不行。隄防不嚴之致也。臣謂合辭諸賊。竝施當律。以絶亂本。以靖世道焉。至若蔡濟恭之罪犯。已悉於前後憲臣之疏。玉署之箚。其締結宦豎。交通宮禁之狀。此已人臣之死罪。而況其凶肚逆腸。與德師載翰。一串貫來。則尙今寬假。廁諸朝籍者。天下寧有是乎。嚮於端門朝會。右相之繼首揆而同聲筵奏。亦可謂能得大臣之體矣。及夫濟恭之疏出。而其所辭箚。令人代羞。無乃顧畏濟恭之凶焰毒鋒。旣發言端。反欲漫漶耶。此大臣之平生伎倆。臣稔知之。當面背面。吐言食言。視以茶飯。恬不知愧。甚至於亂逆請討。何等重大。而身居具瞻。若是糢糊。大臣之體。固如是乎。初旣質之以國榮家人。末乃歸之於過耳膾炙。此則自家。本是國榮家人。故欲掩其和附之跡。如是隱諱耶。伊後聖敎截嚴。誨責備至。則固宜悚蹙引咎之不暇。而乃於數昨賓對。冒沒登筵。此何擧措也。臣於此大臣。近有私嫌。故其他許多罪過。非不知之。而不欲索言。至若此事。大關義理。臣有不忍看過。略此尾陳。臣謂右議政臣李徽之。亟賜譴罰。以爲人臣告君不實者之戒焉。惟彼濟恭自鳴之章。其猾習之無嚴。去而益甚矣。此不可循例下批。申乞卽爲收還。以存國體。因施島配之典。以雪輿憤。斷不可已也。臣於治疏將上之際。始伏見右相近日短箚。以其言根。又謂之國人傳說。萬口喧藉。然則向來何故。以聞之家人。奏之前席乎。一事吐呑。終不的指。臣尤爲之慨然也。臣無任激切屛營祈懇之至。批答出傳敎
정조 6년
壬寅正月二十七日辰時。上御誠正閣。抄啓文臣試講入侍時。右副承旨申應顯。同副承旨黃昇源。記事官趙興鎭。兼春秋曺喜有金鳳顯。以次進伏訖。上曰。試官以下皆入侍。而今番則異於元定親試。試官行禮置之。直爲升殿進講事。分付。試官檢敎直提學鄭民始。原任直提學徐浩修。直提學鄭志儉。率講員以次進伏。檢書官呼名。李時秀以下。次次進講。上曰。今番則歲首初講。故文義初不準考。此後則着力肄習。可也。文義在內閣日記講畢。命書榻敎曰。惠慶宮進服加減歸脾湯。自今日煎入。又以抄啓文臣課講。何承旨進去。取稟。命書傳敎曰。同副承旨進去。昇源曰。初一日輪對取稟。政院依例取稟矣。今聞其日。卽國忌齋戒日。而該房輕先入稟矣。上曰。輪對官以初二日爲之。出榻敎命退。諸臣以次退出。
정조 6년
行都承旨嚴璹藥院直。左承旨李在學坐。右承旨趙時偉坐直。左副承旨鄭志儉坐。右副承旨申應顯坐。同副承旨黃昇源坐直。注書趙興鎭仕李祖承病。假注書趙衍德仕直。事變假注書李顯道仕。
정조 6년
傳于黃昇源曰。同副承旨入侍。
정조 6년
鄭志儉。以大司成意啓曰。因本館草記。傳曰。知道。募入地形。何以區劃。更爲草記事。批下矣。募入地形。自景慕宮正門以左。空垈圃田。竝爲許入。而分地劃界。北連館下。東距川邊。勿論居外泮人。在內典僕。先爲運材者。已爲二十七家。今方定基者。亦至二十六處。通而計之。則當爲五十餘家。而此外願居之多少。惟在餘地之廣狹。姑不可預料之意。敢啓。傳曰。知道。
정조 6년
又以吏曹言啓曰。今此景慕宮春享大祭亞獻官預差。前大司憲吳載純。薦俎官預差。前承旨朴天衡塡差。而時無職名。令該曹口傳付軍職。何如。傳曰。允。
정조 6년
兵曹口傳政事。副司直吳載純朴天衡。
정조 6년
黃昇源。以吏曹言啓曰。新除授敦領府主簿安鼎福。內贍寺奉事金正淳。除拜後過限未肅拜。竝依例改差。何如。傳曰。允。
정조 6년
又以備邊司言啓曰。因傳敎。黃海監司李敬養處。地黃濫捧事。不爲窮覈委折。發關査問。而以星火登聞之意。分付矣。卽見其所報。則以爲濫捧之創始年條。橫斂委折。只憑該營牧置簿文蹟。未能明白條陳。昏謬溺職之罪。尤無所逃。惶懍震越。縮伏待罪云。不爲具由啓聞。只爲修送報牒。特敎査問之下。其所擧行。殊極駭然。不爲啓聞。雖或諉之於惶懍俟勘。不詳委折。難免失之於疎忽昧例。事體所在。不可置而不論。黃海監司李敬養。罷職。何如。傳曰。然。方面體重。不可輕易處分。以貽民邑迎送之弊。如無是也。何必至今延拖。似此疎妄之擧。昔非不足。其委折。爲先令該曹發緘取招以聞。
정조 6년
又以義禁府言啓曰。大靜前縣監金道爀。拿囚之意。敢啓。傳曰。捧供以聞。
정조 6년
又以義禁府言啓曰。大靜前縣監權尙鎭。拿囚之意。敢啓。傳曰。捧供以聞。
정조 6년
又以義禁府言啓曰。時囚罪人李恒林。依昨日下敎。保放之意。敢啓。傳曰。知道。
정조 6년
又以刑曹言啓曰。頃因備邊司草記。摠戎廳還穀虧欠事。倉監與朝官有異。削職之律。非所可擬。令該曹旁照擧行事。允下。而當該倉監沈復之。受由下往于江原道原州地。故發關該道。今纔捉來矣。取考續大典倉庫條。有曰。典守穀物虧欠者。七十石以上。該官削職。永不敍用。此類之汰去。便是朝官之削職。沈復之以此旁照。分付該廳。使之汰去。削職之律。例爲比擬於奪告身。而奪告身。例有決杖。亦以此旁照。自臣曹杖一百收贖。放送之意。敢啓。傳曰。知道。
정조 6년
又以刑曹言啓曰。因禮曹啓辭。慶尙道進上陪持下吏。令該曹照律勘處。不飭封進官。推考警責事。命下矣。取考續大典雜令條。有曰。進上物膳中路遲滯者。齎來人杖八十。陪持下吏李國獜。依此律施行。杖八十收贖放送。當該封進官。令道臣發緘取招。待回移照律稟處。何如。傳曰。允。
정조 6년
壬寅正月二十八日酉時。上御誠正閣。同副承旨入侍時。同副承旨黃昇源。假注書趙衍德。記事官金鳳顯。別兼春秋徐龍輔。以次進伏訖。上命讀各道公事。仍命書判付訖。命退。諸臣以次退出。
정조 6년
行都承旨嚴璹藥院直。左承旨李在學坐直。右承旨趙時偉坐。左副承旨鄭志儉坐直。右副承旨申應顯坐。同副承旨黃昇源坐。注書趙興鎭仕李祖承病。假注書趙衍德仕直。事變假注書李顯道仕。
정조 6년
傳于李在學曰。向已設言於大臣。言不可不信。有特敎。則勿拘齋日。亦多可據之例。明日常參爲之。
정조 6년
傳于李在學曰。明日常參。兼行次對。
정조 6년
傳于李在學曰。明日常參處所。涵仁亭爲之。
정조 6년
鄭志儉啓曰。明日常參。六曹長官。當爲進參。而戶曹判書李衍祥病不進。待明朝牌招。以爲進參之地。何如。傳曰。允。
정조 6년
又啓曰。明日常參。兩司無進參之員。除在外外。大司憲徐晦修。待開門牌招。何如。傳曰。允。
정조 6년
傳于李在學曰。禮曹校正堂郞。使之來待。
정조 6년
以京畿監司交河郡守洪載淵罷黜狀啓。傳于黃昇源曰。換除畿倅。爲便往來。赴試見帶。過百數十里地。徒滋民邑之弊。抄啓文臣洪履健。交河郡守除授。
정조 6년
備忘記。呈之者昧例。捧之者昧例。事出昧例。則均之爲無妄之擧。前府使沈念祖。前承旨金宇鎭竝敍用。
정조 6년
傳于李在學曰。政官牌招開政。
정조 6년
備忘記。此事每欲一番下敎。申復受敎廳風而未果矣。廳中故事。堂上宣傳官。率多以文臣差擬之故。自前如此之時。廳規稍成模樣。凡有擧行。或以草記稟旨。近來絶無是例。甚至有今番內吹所犯。皆由不修擧之致矣。武弁同得羞惡之心焉。向來洪龍壽事出後。如有一分懲艾之念。事係內吹。豈敢如是疎虞。前有交通宦寺之罪。今有偸竊現發之擧。以此以彼。必須別般査正。可免罷敝。此後行首宣傳官。間以文臣中。各別擇擬。已經者自可循升。未經者宜存階限。吏議副學已通中擬望事。分付兵曹。
정조 6년
申應顯。以義禁府言啓曰。時囚罪人李顯永保放後。成川府使下去察任當否。自王府論理草記事。命下矣。李顯永依下敎保放。而外官與內職有異。雖有些少自引之端。在朝家飭勵之道。不當曲循。下去察任。恐爲得宜。敢啓。傳曰。改差放送。曠官可悶。其代。今日政差出。
정조 6년
有政。吏批。判書金鍾秀在外未肅拜。參議未差。參判金文淳進。左承旨李在學進。吏批啓曰。判書金鍾秀在外未肅拜。參議未差。小臣獨政未安。何以爲之。敢稟。傳曰。仍爲之。以金翊休爲校理。金再郁爲司藝。李禹圭爲敦寧主簿。李壽彬爲長興主簿。朱暻輔爲崇靈殿參奉。林集雲爲崇靈殿參奉。朴天衡爲成川府使。趙翼鉉爲振威縣令。贈吏判李淨。贈左贊成例兼。贈吏參李謙著。贈吏判例兼。已上判義禁李命植兩代追贈。以李彙爲奉常奉事。洪文泳爲校理。
정조 6년
傳于趙時偉曰。在外玉堂金翊休許遞。今日政差出。
정조 6년
有政。兵批。判書鄭好仁進。參判李𡊠病。參議沈有鎭病。參知柳誼入直進。左承旨李在學進。以沈爲兼司僕將。趙宅鎭爲訓鍊主簿。沈念祖爲五衛將。朴挺玉爲訓鍊主簿。副護軍李惠祚任濟遠鄭德弼安鼎大。副司直沈念祖金宇鎭李東泰趙錫穆尹在德許晊尹行元。副司果李泰永柳翼之。
정조 6년
以宣傳官望筒。傳于趙時偉曰。均之有疎忽之失。而一補一否。事近斑駁。然奉老親之情理。與三水倅無異。姑且忍默。而仍以置之。終涉苟簡。遷補之式。通用於內外。自有已例。況於今番內吹所犯現發後。釐弊爲緊。前承旨金宇鎭。宣傳官除授。使之當日謝恩。
정조 6년
傳于李在學曰。右承旨率宣傳官五衛將入侍。
정조 6년
李在學。以弘文館言啓曰。本館上番闕直。事甚未安。今日政新除授玉堂。待下批牌招入直。何如。傳曰。允。
정조 6년
又以弘文館言啓曰。本館上番闕直。事甚未安。新除授校理洪文泳。卽爲牌招入直。何如。傳曰。允。
정조 6년
備忘記。卿出郭之行。聞已穩旋。意謂卿卽日造朝。迄于今不出肅。不諗有甚事故而然耶。慰慰之餘。繼切訝鬱。玆遣史官。宣予待卿之意。待明朝登筵事。遣史官傳諭于李判府事。
정조 6년
備忘記。李領敦寧諡狀。纔已取覽。議諡從速擧行之意。申飭本館。應敎未差之代。後日政差出。
정조 6년
以刑曹罪人李廷九原情啓目。傳于鄭志儉曰。御史必有執捉之端緖。至登別單。自卿曹更加往復御史。出意見發問目。取招以聞。此供辭勿施。
정조 6년
申應顯。以義禁府言啓曰。咸鏡監司鄭元始狀啓。據刑曹粘目內。甲山前前府使邊聖和。前府使李運昌等。移本府處之事。允下矣。邊聖和李運昌等。令方待命。卽爲拿囚之意。敢啓。傳曰。照律勘放後草記。